Es donen per llegides les actes de les sessions dels dies 2 i 9 d'abril de 2020, corresponents a les sessions catorzena i quinzena del Ple de 2020.
La Proposta de resolució, elaborada per la senyora Elisabet Samarra, d'estimació parcial de la Reclamació 75/2020, formulada contra l'Ajuntament d'Amposta, en el marc de la qual es reclama l'accés a les comunicacions electròniques i documentació rebudes per un regidor de la Secretaria General de l'Ajuntament quan la persona reclamant n'era l'Alcalde, recull la fonamentació del sentit estimatori parcial de la reclamació, amb el benentès que quedi garantit l'accés a la informació sol·licitada, però s'ometin les dades personals, en cas que en constin, que puguin recaure en una esfera personal i al marge de l'objecte de la sol·licitud.
La Proposta exposa també el posicionament de l'informe de l'Autoritat Catalana de Protecció de Dades (APDCAT) emès en relació amb aquest procediment.
El senyor Josep Mir formula esmenes al text de la Proposta que la ponent incorpora a la resolució definitiva.
La Proposta de resolució d'estimació parcial i finalització per pèrdua de l'objecte de la Reclamació 109/2020, de la qual n'és la ponent la senyora Elisabet Samarra, formulada contra l'Ajuntament del Masnou i relativa l'accés a còpia de l'expedient d'una autorització de càrrega i descàrrega, precisa que l'objecte de la Reclamació és l'obtenció de dues informacions, la primera conèixer si l'empresa disposava d'autorització per fer la càrrega i descàrrega fora dels horaris, i la segona, si així era, consultar l'expedient d'autorització.
Atès que a la primera de les qüestions, l'Ajuntament ha respost de forma extemporània i durant la tramitació d'aquest procediment de reclamació, amb la informació que ha estat facilitada, es confirma que l'empresa té autorització per a aquesta activitat i l'horari, correspon finalitzar per pèrdua sobrevinguda del seu objecte respecte aquesta part de la informació reclamada.
Respecte l'accés a l'expedient de l'autorització i de conformitat amb el posicionament de l'APDCAT expressat en el seu informe, la Proposta fonamenta l'estimació parcial d'accés a l'expedient, un cop eliminades les dades personals que hi puguin aparèixer si són alienes a l'Administració per aplicació del principi de minimització que regeix la protecció de les dades de caràcter personal.
La Proposta de resolució de finalització de la Reclamació 110/2020 per pèrdua d'objecte, de la qual n'és la ponent la senyora Elisabet Samarra, també interposada contra l'Ajuntament del Masnou, i relativa a l'accés a les trucades realitzades per la pròpia persona reclamant a la Policia Local en les quals es queixava per excés de soroll i als informes de les actuacions realitzades per la Policia Local, recull als antecedents les actuacions dutes a terme durant la tramitació del procediment i la informació que ha estat facilitada a la persona reclamant, elements que permeten la finalització de la reclamació per pèrdua sobrevinguda del seu objecte, sens perjudici de deixar oberta la via de seguiment de l'execució, atès que des de la Comissió no té constància del contingut específic ni del parer de la persona reclamant al respecte.
El senyor Josep Mir proposa esmenes de caràcter tècnic al text que la ponent recollirà a la resolució definitiva.
La Proposta de resolució d'estimació de la Reclamació 117/2020, de la qual n'és la ponent la senyora Elisabet Samarra, i que ha estat interposada contra l'Ajuntament de Torres de Segre i en el marc de la qual es reclama accés a l'expedient sobre fets ocorreguts en una llar d'infants, recull la fonamentació jurídica del sentit estimatori parcial de la reclamació i declara ajustada a dret la resolució que va desestimar l'accés a l'expedient obert d'investigació reservada de l'Ajuntament de Torres de Segre contra la qual s'ha interposat la reclamació però reconeix el dret d'accés el dret d'accés a la documentació de la fase prèvia d'investigació que sigui necessària per a l'exercici del dret de defensa de la persona reclamant, atès que durant la tramitació del procediment de reclamació s'ha acordat la incoació de procediment disciplinari contra la persona reclamant prenent com a base la investigació finalitzada.
La Proposta de resolució d'estimació parcial de la Reclamació 118/2020 que és objecte del següent punt de l'ordre del dia recull en termes equivalents el pronunciament respecte la reclamació interposada per l'altra persona reclamant afectada pel mateix expedient sobre els fets ocorreguts a la llar d'infants de Torres del Segre i resol per tant en el mateix sentit sobre el reconeixement de l'accés parcial a la informació reclamada.
És objecte d'anàlisi en el punt cinquè de l'ordre del dia,
La Proposta de resolució de finalització de la Reclamació 131/2020 per pèrdua d'objecte, de la qual n'és la ponent la senyora Elisabet Samarra, formulada contra el Consell Català de l'Esport, i que té per objecte l'accés al cens actualitzat de clubs de la Federació Catalana de Futbol Sala, relaciona els principals elements de la tramitació de la reclamació que acrediten que el Consell Català de l'Esport ha lliurat a la persona reclamant la informació sol·licitada, sense que aquesta hagi formulat cap objecció al respecte quan ha estat consultada.
Aquest fet suposa la pèrdua sobrevinguda de l'objecte de la reclamació i justifica la finalització del procediment per aquesta causa.